## Pravilnik o poslovima na kojima djelatnici neposredno sudjeluju u obavljanju željezničkog prometa

### NN 32/1994 (22.4.1994.), Pravilnik o poslovima na kojima djelatnici neposredno sudjeluju u obavljanju željezničkog prometa

# MINISTARSTVO POMORSTVA, PROMETA I VEZA

Na temelju članka 42. stavka 2. Zakona o sigurnosti u željezničkom prometu
("Narodne novine", br. 77/92), ministar za pomorstvo, promet
i veze donio je

## PRAVILNIK

### O POSLOVIMA NA KOJIMA DJELATNICI NEPOSREDNO SUDJELUJU U OBAVLJANJU ŽELJEZNIČKOG PROMETA

Članak 1.

Ovim se Pravilnikom određuju poslovi na kojima djelatnici neposredno
sudjeluju u obavljanju željezničkog prometa.

Članak 2.

Poslovi na kojima djelatnici neposredno sudjeluju u obavljanju željezničkog
prometa jesu:

1. Reguliranje prometa vlakova i željezničkih vozila. Organiziranje,
usklađivanje i nadzor nad radom radnika u svezi s prometom vlakova, željezničkih
vozila te manevriranja.

2. Primanje i otprema brzojavki i fonograma u svezi s reguliranjem prometa
vlakova i željezničkih vozila.

3. Priprema vlaka na otpremanje, manevriranje, ispravnost sastava vlaka
i pratnja vlaka. Nadzor nad stanjem vlaka i radom osoblja u vlaku.

4. Pratnja vlaka i manevriranje.

5. Odabiranje i predaja vagona na ukrcaj tereta te nadzor nad ispravnim
ukrcajem tereta.

6. Sudjelovanje u osiguravanju voznog puta vlaka ili željezničkog vozila,
manevriranju te osiguranju sigurnosti prometa na cestovnim prijelazima.

7. Organiziranje, koordiniranje i nadzor nad radom manevrista.

8. Reguliranje kretanja uzastopnih vlakova.

9. Sastavljanje i rastavljanje vlaka. Postavljanje i izvlačenje vozila.
Osiguravanje voznog puta kod manevriranja.

10. Upravljanje uređajima na cestovnim prijelazima te osiguravanje sigurnosti
prometa na cestovnim prijelazima.

11. Kontroliranje i instruktaža radnika i kontroliranje tehničke ispravnosti
vučnih vozila.

12. Operativno praćenje i organiziranje rada osoblja i vučnih vozila.

13. Upravljanje i posluživanje vučnog vozila pri vožnji vlaka i manevriranju.
Ustanovljivanje ispravnosti kočnog sustava. Ustanovljivanje potrebe i slobodnosti
kretanja vozila za vrijeme vožnje vlaka i manevriranja.

14. Posluživanje i praćenje rada vučnog vozila pri vožnji vlaka i manevriranju.
Ustanovljivanje potrebe i slobodnosti kretanja vozila za vrijeme vožnje
vlaka i manevrirania.

15. Nadziranje i organiziranje rada pregledača vagona te usklađivanje
njihovog rada s radnicima drugih službi.

16. Pregled tehničke ispravnosti vagona i tereta. Ustanovljivanje ispravnosti
vlaka i kočnog sustava.

17. Nadzor nad stanjem pruge, postrojenja i objekata. Osiguranje urednog
i sigurnog odvijanja prometa.

18. Neposredna organizacija i usklađivanje radova na održavanju pruge,
pružnih postrojenja i objekata Nadzor nad izvodenjem radova i sigurnog
odvijanja prometa.

19. Posluživanje i upravljanje mehaniziranim sredstvima za održavanje
gornjeg ustroja pruge i pružnim vozilima.

20. Obilazak i pregled ispravnosti pruge.

21. Organiziranje i usklađivanje poslova održavanja, mjerenja i ispitivanja
stabilnih postrojenja za električnu vuču u dionici za vrijeme odvijanja
prometa. Nadzor nad pravilnim i ispravnim funkcioniranjem stabilnih postrojenja
za električnu vuču, kojima se osigurava siguran tijek prometa.

22. Organiziranje i nadzor nad radom radnika na održavanju i upravljanja
stabilnim postrojenjima za električnu vuču i provjeravanje ispravnosti
njihovog rada.

23. Upravljanje stabilnim postrojenjima za električnu vuču iz centra
za daljinsko upravljanje.

24. Organiziranje i usklađivanje rada radnika na održavanju stabilnih
postrojenja za električnu vuču, i provjeravanje ispravnosti tih postrojenja.

25. Održavanje i upravljanje stabilnim postrojenjima za električnu vuču.

26. Organiziranje i nadzor nad radom radnika na pregledu i provjeri
ispravnosti signalno-sigurnosnih i telekomunikacijskih uređaja i funkcionalno
ispitivanje i ustanovljivanje sposobnosti tih uređaja za uredan i siguran
promet te prosudba mogućnih opasnosti za sigurnost prometa.

27. Provjera i ustanovljenje ispravnosti signalno-sigurnosnih i telekomunikacijskih
uređaja radi urednoga i sigurnog prometa.

28. Stalno održavanje signalno-sigurnosnih i telekomunikacijskih uređaja
u ispravnom stanju bez zastoja u prometu.

Članak 3.

Stupanjem na snagu ovog Pravilnika prestaje važiti Pravilnik o utvrđivanju
poslova na kojima radnici izravno učestvuju u vršenju željezničkog prometa
HŽ-Hrvatskih željeznica.

Članak 4.

Ovaj Pravilnik stupa na snagu osmog dana po objavi u " Narodnim
novinama".

Klasa : 011 -01/94-02/26

Urbroj : 530-01-94-3

Zagreb, 23. ožujka 1994.

Ministar pomorstva, prometa i veza

**Ivica Mudrinić, dipl. ing., v. r.**

Pravilnik, NN 32/1994-596